钦定古今图书集成/明伦汇编/家范典/第084卷 > 《乞代夫死疏》杨继盛妻张氏
## 钦定古今图书集成/明伦汇编/家范典/第084卷 > 《乞代夫死疏》杨继盛妻张氏

臣夫杨继盛，先任兵部车驾司，因谏阻马市，预发仇
鸾逆谋，圣恩仅从薄谪，旋因鸾败，首赐湔洗，一岁四
迁，历抵前职。臣夫拜命之后，衔恩感泣，私图报效，或
中夜起立，或对食忘餐，臣所亲见。不意误闻市井之
谈，尚狃书生之习，一时昏昧，遂发狂言。复荷圣恩，不
即加诛，俾从吏议。臣夫自杖后入狱，死而复苏者数
次。剜去臀肉两片，断腿筋二条，脓血流五、六十碗，浑
身衣服，尽皆霑污，日夜笼箍，备极苦楚。又年荒家贫，
常不能给。臣纺绩饷食，已经三年。该部两次奏请，俱
蒙特允监候。是臣夫再蹈于死，而皇上累置之生。但
闻今岁题奉钦依依律处决，臣夫虽复捐躯市曹，亦
将瞑目泉下。然臣仰惟皇上方颐养“冲和，保合元气，
昆虫草木，皆欲得所，岂惜一回宸顾，下逮覆盆。倘蒙鉴臣蝼蚁之私，少从末减，不胜大幸。若以罪重不赦，
愿即将臣斩首都市，以代臣夫之死。夫虽远御魑魅，
亲执戈矛，必能为疆埸效命之鬼，以报皇上矣。”